Denel dompel werknemers in nuwe finansiële krisis - Solidariteit WêreldSolidariteit Wêreld
Tuis › Mediaverklarings › Denel dompel werknemers in nuwe finansiële krisis
Denel dompel werknemers in nuwe finansiële krisis
Donderdag | 11 Julie | 2019
Solidariteit het vandag sy kommer uitgespreek oor die wanbetalingskandaal wat Denel-werknemers tans verder in 'n finansiële krisis dompel.
Luidens 'n brief aan werknemers is pensioenfondsbydraes vir Juniemaand van hul salarisse verhaal, maar nooit aan die pensioenfonds oorbetaal nie.
"Daar is steeds onsekerheid oor wat presies betaal is en wat nie. Volgens die terugvoer wat ons gister ontvang het, is mediesefondsbydraes oorbetaal, maar nie LBS-belasting, WVF-bydraes en pensioenfondsbydraes vir Junie nie," sê Helgard Cronje, Solidariteit se sektorkoördineerder van verdediging en lugvaart.
Die historiese finansiële wanbestuur en gevolglike likiditeitsuitdagings wat die wapentuigvervaardiger daagliks verder oor die afgrond stoot, bevestig net weer dat die ANC-regering onnodig sloer en nie die erns van die krisis besef nie.
Solidariteit het in April 2018 die sogenaamde Denel-dossier onthul. Daarin word talle aanklagte van wanbestuur, en selfs moontlike korrupsie deur lede van die vorige bestuur wat tot Denel se finansiële verknorsing gelei het, gedokumenteer.
'n Forensiese ondersoek is ook gedoen. Denel het in 2019 bevestig dat stappe teen die betrokkenes beoog word. Solidariteit het egter geen bevestiging van enige stappe ontvang nie en die skuldiges wat aan die pen moet ry, word steeds nie daarvoor aanspreeklik gehou nie.
"Solidariteit is uiters ontsteld oor Denel se onvermoë om proaktief met sy werksmag oor hierdie tipe uitdagings te kommunikeer. Die regstappe wat Solidariteit tans oorweeg, is om Denel vir dié wanbetaling aan die relevante finansiële owerhede te oorhandig," sê Cronjé.
Denel vergader Maandag met die werknemers se pensioenfonds, Denret. "Vakbonde het reeds 'n opvolgvergadering met Denel belê om werklike aanspreeklikheid te verseker en ons sal nie skroom om die nodige stappe te neem om die belange van ons lede te beskerm nie," sluit Cronjé af.